Die regte antwoord: Verseker dié besluite is geldig | Netwerk24
Geagte president, dís hoekom jy nie durf swyg nie
Karlien gaan haar ‘skoen’ op verhoog verloor
As kind was die sangeres Karlien van Jaarsveld gek oor Aspoestertjie en binnekort sal sy weer dié rol op die verhoog vertolk in die Afrikaanse pantomime, Aspoestertjie.
Deur Ferdi Verryn 18 Augustus 2018 05:30
Die trustees in ’n deeltitelskema speel ’n baie belangrike rol.
Die trustees se funksie is sowel uitvoerend as administratief van aard.
Hulle is verantwoordelik vir die uitvoering van en die toesig oor die daaglikse bestuur van ’n deeltitelskema
Die Deeltitelskemabestuurswet, No. 8 van 2011 (hierna verwys as die “DSBW”) het op 7 Oktober 2016 in werking getree en handel oor die rol van trustees in ’n deeltitelskema.
Dit is vir die trustees relatief vinnig en eenvoudig om trusteevergaderings te belê ten einde spoedige besluite te neem rakende die bestuur van ’n deeltitelskema.Foto: iSTOCK
Elke deeltitelskema het ’n regspersoon. Die regspersoon is ’n vereniging met die vermoë om te kontrakteer, te dagvaar en gedagvaar te word.
Al die eienaars van eenhede in ’n deeltitelskema is lede van die regspersoon.
Die regspersoon neem op twee vlakke besluite: op die vergaderings van eienaars en op die vergaderings van trustees.
Art. 7 van die DSBW bepaal dat die funksies en magte van ’n regspersoon uitgeoefen word deur die trustees van die regspersoon.
Die trustees beklee hul amp ooreenkomstig die reëls tot die wet.
Art. 8 van die DSBW bepaal dat die trustees in ’n fidusiêre verhouding met die regspersoon staan. Dit impliseer dat die trustees eerlik en in goeie trou teenoor die regspersoon moet optree.
Die trustees is verplig om enige materiële of wesenlike botsing van belange tussen hul belange en dié van die regspersoon te vermy.
Die trustees oefen hul pligte uit onderhewig aan die bepalings van die wet, die reëls en enige beperkings opgelê deur eienaars by ’n algemene vergadering van die regspersoon.
Reël 9 van die voorgestelde bestuursreëls soos vervat in die Deeltitelskemabestuursregulasies van 2018 bepaal die trustees se take is:
Om te vergader om die regspersoon se sake uit te voer soos hulle goeddink onderhewig aan die wet, die reëls en die gemenereg;
Om die regspersoon se bevoegdhede en funksies uit te oefen wat ooreenkomstig art. 7(1) van die DSBW aan hulle opgelê is, volgens resolusies/besluite geneem op algemene vergaderings van die lede en vergaderings van die trustees;
Om die regspersoon se geld aan te wend ooreenkomstig die begroting goedgekeur deur die lede in die algemene vergadering;
Om agente of werknemers aan te stel op grond van ’n getekende skriftelike kontrak soos bepaal in art. 4(a) van die DSBW;
Om notules van elke trustee en algemene vergadering ooreenkomstig Reël 27(2)(a) op te stel en om hierdie notules so gou moontlik, of binne sewe dae ná die datum van die vergadering, te versprei onder die mense wat daarop geregtig is om kennis van die vergadering te kry.
Reël 10 tot die voorgestelde bestuursreëls bepaal dat geen dokumente wat namens die regspersoon geteken is, geldig en bindend is tensy dit geteken is ooreenkomstig ’n resolusie/besluit deur:
Twee trustees of die bestuursagent in gevalle waar ’n uitklaringsertifikaat deur die regspersoon uitgereik is volgens art. 15 van die Deeltitelwet; en
Twee trustees of een trustee en die bestuursagent in gevalle van enige ander dokument.
Dit is egter belangrik om daarop te let dat Reël 10(2) bepaal dat ’n resolusie/besluit aanvaar of enige ander handeling geneem deur ’n trustee geldig en afdwingbaar bly al sou dit later blyk dat daar ’n defek was in die aanstelling van gemelde trustee of as daar enige diskwalifikasie was van so ’n trustee.
As die tweede liggaam, naas die algemene vergadering van die lede van ’n regspersoon, speel die trustees ’n baie belangrike rol in die daaglikse werksaamhede van ’n regspersoon.
Dit is vir die trustees relatief vinnig en eenvoudig om trusteevergaderings te belê ten einde spoedige besluite te neem rakende die bestuur van ’n deeltitelskema.
Meer oor: Ferdi Verryn | Huisverkoop | Eiendomme | Huiskoop
Grondwethof sê Donderdag oor Jiba en Mrwebi
Ogies-mense kry hulp in saak teen mynreus
Student tronk toe vir moord op woonstelmaat